Jeremaia
Chapter 24
Sa vakatakila vei au o Jiova, ka raica, sa rua na sova lolo ka tau sobu e na mata ni vale tabu i Jiova, ni sa kauti ira vakabobula tani o Nepukanesa na tui Papiloni, io, o Jekonaia na luve i Jioiakimi na tui Juta, kei ira na turaga ni Juta, kei ira na dauceuceu kei na matai ni kaukamea, mai Jerusalemi, ka sa kauti ira ki Papiloni.
2 E dua na sova lolo sa vinaka sara, sa vaka na lolo sa dreu taumada: ia na kenai karua sa lolo ca sara, sa sega ni laukana rawa ni sa ca ga.
3 Sa taroga vei au o Jiova, "Na cava o sa raica, Jeremaia?" Au sa tukuna, "Na lolo, na lolo vinaka, sa vinaka sara; ia na lolo ca, sa ca sara, ka sa sega ni laukana rawa ni sa ca ga."
4 Sa baci yaco tale vei au na vosa i Jiova, ka vaka,
5 "Sa tukuna vakaoqo o Jiova na Kalou i Isireli; Me vaka na lolo vinaka oqo, Au na kilai ira vakakina na Juta era sa vakabobulataki, o ira Au sa vakatala tani e na yasana oqo ki na nodra vanua na kai Kalitia me ra vinaka kina.
6 'Ni'u na vakaraici ira me ra vinaka kina, ka kauti ira tale mai ki na vanua oqo. Ia Au na tarai ira cake, ka sega ni basuka sobu; Ka'u na tei ira, ka sega ni cavuta.
7 'Au na solia vei ira na yalo me ra kilai Au kina, ni sai Au o Jiova; Ia era na yaco me ra Noqu tamata, Ka'u na yaco Me'u nodra Kalou, ni ra na lesu mai vei Au e na lomadra dina.
8 'Ia me vaka na lolo ca, sa sega ni laukana rawa ni sa ca ga;'- sa vosa dina vakaoqo o Jiova – 'Ena vakakina Au na soli Setekaia na tui Juta, kei ira na kena turaga, kei na kedra vo ni Jerusalemi, era tiko e na vanua oqo, kei ira sa tiko mai na vanua o Ijipita.
9 'Ia Au na soli ira me ra kau tani me ra ca kina, ki na veimatanitu kecega kei vuravura, me ra vakalialiai, ka vakaiboletaki, ka veiwalitaki, ka vosavosacati, e na veiyasana kecega Au na dui vakasavi ira kina.
10 'Ia Au na vakayacora vei ira nai seleiwau, kei na viakana, kei na mate dauveiveitauvi, me ra takali mada mai na vanua Au a solia vei ira, io vei ira na nodra qase.'"
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn